CELEX: 62015TN0118
Language: el
Date: 2015-03-06 00:00:00
Title: Υπόθεση T-118/15: Προσφυγή της 6ης Μαρτίου 2015 — Δημοκρατία της Σλοβενίας κατά Ευρωπαϊκής Επιτροπής

4.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 146/41
            
         Προσφυγή της 6ης Μαρτίου 2015 — Δημοκρατία της Σλοβενίας κατά Ευρωπαϊκής Επιτροπής
   (Υπόθεση T-118/15)
   (2015/C 146/55)
   Γλώσσα διαδικασίας: η σλοβενική
   
      Διάδικοι
   
   
      Προσφεύγουσα: Δημοκρατία της Σλοβενίας (εκπρόσωπος: L. Bembič, državni pravobranilec)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την εκτελεστική απόφαση 2014/950/ΕΕ της Επιτροπής, της 19ης Δεκεμβρίου 2014, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό C(2014) 10135] (ΕΕ L 369, της 24ης Δεκεμβρίου 2014, σ. 71), καθόσον αφορά τη Δημοκρατία της Σλοβενίας, ειδικότερα δε λόγω της δημοσιονομικής διορθώσεως ύψους 8 7 00  815,25 ευρώ, η οποία εφαρμόσθηκε για το έτος 2009 κατόπιν της διαπιστώσεως παρατυπιών σχετικά με τα μέτρα αναδιαρθρώσεως του τομέα παραγωγής ζάχαρης·
            
         
               —
            
            
               να καταδικάσει την Επιτροπή στα δικαστικά έξοδα.
            
         Επικουρικώς, σε περίπτωση κατά την οποία το Γενικό Δικαστήριο δεν δεχθεί την προσφυγή της Δημοκρατίας της Σλοβενίας, η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την εκτελεστική απόφαση 2014/950/ΕΕ της Επιτροπής, της 19ης Δεκεμβρίου 2014, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό C(2014) 10135] (ΕΕ L 369, της 24ης Δεκεμβρίου 2014, σ. 71), καθόσον αφορά τη Δημοκρατία της Σλοβενίας, ειδικότερα δε λόγω της δημοσιονομικής διορθώσεως ύψους 8 7 00  815,25 ευρώ, η οποία εφαρμόσθηκε για το έτος 2009 κατόπιν της διαπιστώσεως παρατυπιών σχετικά με τα μέτρα αναδιαρθρώσεως του τομέα παραγωγής ζάχαρης, όσον αφορά το ποσό που υπερβαίνει τα 4 3 50  407,62 ευρώ·
            
         
               —
            
            
               να αποφασίσει ότι έκαστος των διαδίκων φέρει τα έξοδά του.
            
         
      Λόγοι και κύρια επιχειρήματα
   
   Προς στήριξη της προσφυγής, η προσφεύγουσα προβάλλει δύο λόγους.
   
               1.
            
            
               Πρώτος λόγος: πεπλανημένη εφαρμογή της ΣΛΕΕ ή κανόνα δικαίου σχετικού με την εφαρμογή της, πρόδηλη πλάνη εκτιμήσεως, ανεπαρκής αιτιολογία της αποφάσεως και παραβίαση της αρχής της εκατέρωθεν ακροάσεως.
               Η προσφεύγουσα διατείνεται συναφώς ότι κακώς έκρινε η Επιτροπή ότι οι δεξαμενές αποθηκεύσεως (σιλό) αποτελούν αναπόσπαστο μέρος των παραγωγικών δυνατοτήτων και ότι η προσφεύγουσα έπρεπε ως εκ τούτου να τις εξαλείψει βάσει προγράμματος πλήρους αναδιαρθρώσεως.
            
         
               2.
            
            
               Δεύτερος λόγος: παραβίαση των αρχών της νομιμότητας, της καλόπιστης συνεργασίας, της προστασίας της δικαιολογημένης εμπιστοσύνης και της αρχής patere legem quam ipse fecisti
               
               Η προσφεύγουσα υποστηρίζει συναφώς ότι η επίμαχη δημοσιονομική διόρθωση δεν ήταν αναγκαία και ότι δεν θα ανέκυπτε διαφορά σχετικά με την προσβαλλόμενη απόφαση: εάν η Επιτροπή είχε απαντήσει στη γραπτή ερώτηση της προσφεύγουσας σχετικά με τη συντήρηση καθεμίας από τις κατασκευές πριν τις 8 Αυγούστου 2008 (ημερομηνία κατά την οποία η προσφεύγουσα ενέκρινε τροποποίηση του προγράμματος αναδιαρθρώσεως όσον αφορά τη συντήρηση των δεξαμενών αποθηκεύσεως)· εάν είχε τροποποιήσει και συμπληρώσει τον κανονισμό (ΕΚ) 968/2006 (1)· εάν, κατόπιν της λήψεως της κοινοποιήσεως περί της τροποποιήσεως του προγράμματος αναδιαρθρώσεως, γνωστοποιούσε στην προσφεύγουσα ότι, κατά την καθής, υφίσταται παρατυπία όσον αφορά τις δεξαμενές αποθηκεύσεως και τη διατήρησή τους ή εάν είχε ενημερώσει γραπτώς το σύνολο των κρατών μελών ως προς την εκ μέρους της ερμηνεία των όχι ιδιαιτέρως σαφών διατάξεων της εφαρμοστέας νομοθεσίας.
            
         
      (1)  Κανονισμός (ΕΚ) 968/2006 της Επιτροπής, της 27ης Ιουνίου 2006, σχετικά με τον καθορισμό των λεπτομερών κανόνων εφαρμογής του κανονισμού (ΕΚ) 320/2006 του Συμβουλίου για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα (ΕΕ L 176, σ. 32).